ปัจจัยความเสี่ยง

1.  ความเสี่ยงในการประกอบธุรกิจ

บริษัทฯ ประกอบธุรกิจในการจัดจำหน่ายผลิตภัณฑ์เครื่องสำอางและเครื่องนุ่งห่ม โดยบริษัทฯ
สั่งซื้อสินค้าจากต่างประเทศโดยตรงเพียง 4.64%
ที่เหลือได้สั่งซื้อผ่านโรงงานในประเทศที่ดำเนินงานภายใต้ลิขสิทธิ์จากต่างประเทศ 95.36%
และปัจจุบันบริษัทฯ มีโรงงานรายใหญ่ 1 ราย คือ บริษัท อินเตอร์เนชั่นแนล
แลบบอราทอรี่ย์ จำกัด ซึ่งบริษัทฯ ได้สั่งซื้อสินค้าในสัดส่วนที่สูงในช่วงปีที่ผ่านมา เป็นจำนวนเงิน
353.97 ล้านบาท หรือเทียบประมาณ 74.03% ของยอดซื้อรวมของบริษัท

ตลอดเวลาที่ผ่านมาบริษัทฯ มีความสัมพันธ์ที่ดียิ่งกับโรงงานนี้
โดยเป็นคู่ค้ากันมาตั้งแต่เริ่มดำเนินธุรกิจ ในขณะที่บริษัทฯ
ได้รับสิทธิ์ในการเป็นผู้จัดจำหน่ายแต่เพียงผู้เดียวในประเทศไทย
บริษัทดังกล่าวก็ได้รับสิทธิ์จากเจ้าของเครื่องหมายการค้ารายเดียวกันในต่างประเทศให้ดำเนินการผลิตสินค้าบางส่วนเพื่อป้อนให้กับบริษัทฯ
โดยตรง ดังนั้น จึงไม่มีอุปสรรคในการประกอบธุรกิจต่อเนื่องในอนาคต

2.  ความเสี่ยงด้านการเงิน

สินทรัพย์และหนี้สินทางการเงินที่แสดงในงบดุลประกอบด้วยเงินสดและรายการเทียบเท่าเงินสด
เงินลงทุน ลูกหนี้และเจ้าหนี้การค้า เจ้าหนี้อื่นและเงินกู้ยืม
นโยบายการบัญชีที่ใช้ในการบันทึกและวัดมูลค่าของเครื่องมือทางการเงินดังกล่าวได้เปิดเผยใว้ในหมายเหตุประกอบงบการเงินที่เกี่ยวข้อง
และบริษัทฯ ได้ลดความเสี่ยงของการใช้เครื่องมือทางการเงินต่างๆ ดังนี้

1.  ความเสี่ยงในการให้สินเชื่อ

ความเสี่ยงในการให้สินเชื่ออาจเกิดจากการที่ลูกค้าไม่สามารถปฏิบัติตามข้อตกลง ซึ่งบริษัทฯ
ได้มีนโยบายในการป้องกันความเสี่ยงนี้ โดยการวิเคราะห์ฐานะทางการเงินของลูกค้า
มีมาตรการควบคุมวงเงินสินเชื่อที่รัดกุมและติดตามอย่างใกล้ชิด
มูลค่าสูงสุดของความเสี่ยงด้านการให้สินเชื่อเท่ากับมูลค่าตามบัญชีของสินทรัพย์ดังกล่าวสุทธิจากค่าเผื่อหนี้สงสัยจะสูญตามที่แสดงในงบดุล

2.  ความเสี่ยงจากอัตราดอกเบี้ย

ความเสี่ยงจากอัตราดอกเบี้ยอาจเกิดจากความผันผวนของอัตราดอกเบี้ยในตลาดที่อาจส่งผลกระทบในทางลบต่อการดำเนินงานของบริษัทฯ
ทั้งในปัจจุบันและในอนาคต ผู้บริหารเชื่อว่าจะมีความเสี่ยงดังกล่าวในระดับต่ำ
เนื่องจากอัตราดอกเบี้ยในปัจจุบันอยู่ในสภาพทรงตัวและลดลงอย่างต่อเนื่อง

3.  ความเสี่ยงจากอัตราแลกเปลี่ยน

ณ สิ้นสุดวันที่ 31 ธันวาคม 2544 บริษัทฯ ไม่มีเงินกู้สกุลเงินตราต่างประเทศ
แต่มีการซื้อสินค้าจากต่างประเทศ โดยมีการทำ Trust Receipt แต่มีมูลค่าไม่มาก
ผู้บริหารเชื่อว่าความเสี่ยงจากอัตราแลกเปลี่ยนในปัจจุบันอยู่ในระดับต่ำ

3.  ปัจจัยเสี่ยงในงบการเงิน

ตามที่ที่ประชุมใหญ่ผู้ถือหุ้นของบริษัทฯ ได้แต่งตั้งนายนที แสงอุดมเลิศ ผู้สอบบัญชีรับอนุญาต
ทะเบียนเลขที่ 300 สังกัดสำนักงานธรรมการย์การบัญชี
เป็นผู้สอบบัญชีสำหรับงบการเงินงวดประจำปี 2544 แต่ปรากฏภายหลังว่า นายนที แสงอุดมเลิศ
ไม่สามารถขอต่ออายุการให้ความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
จึงทำให้พ้นจากรายชื่อผู้สอบบัญชีที่ได้รับความเห็นชอบ ตั้งแต่วันที่ 23 ธันวาคม 2544 เป็นต้นไป

แต่สำนักงานคณะกรรมการกำกับหลักทรัพย์และตลาดหลักทรัพย์
ได้ตระหนักดีถึงปัญหาข้อจำกัดด้านเวลามาก จึงได้พิจารณาแนวทางปฏิบัติที่บริษัทฯ
จะสามารถให้ผู้สอบบัญชีเดิมเป็นผู้ตรวจสอบงบการเงินประจำปี 2544
โดยจะผ่อนผันไม่ดำเนินการกับบริษัทฯ
ในกรณีที่งบการเงินไม่ได้ผ่านการตรวจสอบโดยผู้สอบบัญชีที่ได้รับความเห็นชอบ

ดังนั้น บริษัทฯ จึงได้แจ้งสำนักงานคณะกรรมการกำกับหลักทรัพย์และตลาดหลักทรัพย์ทราบว่า บริษัทฯ
จะให้ผู้สอบบัญชีเดิมเป็นผู้ตรวจสอบงบการเงินประจำปี 2544
เพื่อจะได้สามารถนำเสนองบการเงินที่ผ่านการตรวจสอบจากผู้สอบบัญชีต่อที่ประชุมใหญ่สามัญผู้ถือหุ้น
เพื่อพิจารณาอนุมัติได้ทันตามกำหนด

สำหรับงบการเงินประจำปี 2545 บริษัทฯ
จะดำเนินการจัดหาผู้สอบบัญชีรับอนุญาตคนใหม่ที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
เพื่อนำเสนอต่อที่ประชุมใหญ่สามัญผู้ถือหุ้นพิจารณาอนุมัติแต่งตั้ง โดยงบการเงินงวดไตรมาสที่ 1 ปี
2545 จะเป็นงบการเงินที่ผ่านการตรวจสอบจากผู้สอบบัญชีรับอนุญาตคนใหม่

อ้างถึง

1.  หนังสือจากสำนักงานคณะกรรมการกำกับหลักทรัพย์และตลาดหลักทรัพย์ เลขที่
    กลต.ช.56/2545 ลงวันที่ 4 มกราคม 2545 เรื่อง
    “การขาดคุณสมบัติการเป็นผู้สอบบัญชีที่ได้รับความเห็นชอบ”

2.  หนังสือจากสำนักงานคณะกรรมการกำกับหลักทรัพย์และตลาดหลักทรัพย์ เลขที่
    กลต.ช.118/2545 ลงวันที่ 11 มกราคม 2545 เรื่อง
    “แนวทางการดำเนินการในกรณีผู้สอบบัญชีไม่ผ่านการกลั่นกรองคุณสมบัติจากสมาคมนักบัญชีและผู้สอบบัญชีรับอนุญาตแห่งประเทศไทย”